Sklep I R 16/2008
Datum: 2008-02-21T01:00:00.000+01:00
ecli: ECLI:SI:VSRS:2008:I.R.16.2008
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: določitev krajevne pristojnosti po višjem sodišču - delegacija pristojnosti iz tehtnih razlogov - združitev pravd

## Jedro

Predvidena združitev več pravd, ki tečejo pri različnih sodiščih, bi bila sicer lahko razlog za prenos pristojnosti (ker bi se tako morda laže opravil postopek), vendar samo, če bi šlo za sodišča iste stvarne pristojnosti.

## Izrek

Predlogu se ne ugodi.

## Obrazložitev

Pred Okrajnim sodiščem v Velenju teče pravda v kateri toženec predlaga prenos pristojnosti na podlagi 67. člena Zakona o pravdnem postopku (Uradni list RS, št. 26/99 in nasl.). Predlog utemeljuje s stališčem, da je zahtevek povezan z zahtevki, o katerih teče pravda pred Okrožnim sodiščem v Celju ter da bi bilo zato smotrno, da v obeh zadevah odloča isto sodišče (Okrožno sodišče v Celju), saj bi potem lahko pravdi združilo.

Predlog ni utemeljen.

Predvidena združitev več pravd, ki tečejo pri različnih sodiščih, bi bila sicer lahko razlog za prenos pristojnosti (ker bi se tako morda laže opravil postopek), vendar samo, če bi šlo za sodišča iste stvarne pristojnosti. Predmet delegacije iz razlogov smotrnosti je namreč prenos krajevne, ne pa stvarne pristojnosti v konkretni zadevi. Zato zadeve z Okrajnega sodišča v Velenju ni mogoče delegirati na Okrožno sodišče v Celju. In ker prenos na katerokoli drugo okrajno sodišče ne bi bil smotrn, je Vrhovno sodišče predlog za delegacijo zavrnilo.